KIRJALLINEN KYSYMYS E-2076/00 esittäjä(t): Chris Davies (ELDR) komissiolle. Etnisen vähemmistön liiketoiminta.



Virallinen lehti nro 089 E , 20/03/2001 s. 0143 - 0144



KIRJALLINEN KYSYMYS E-2076/00 esittäjä(t): Chris Davies (ELDR) komissiolle (27. kesäkuuta 2000) Aihe: Etnisen vähemmistön liiketoiminta Yrityspolitiikasta vastaava pääosasto on tilannut tutkimuksen etnisen vähemmistön liiketoiminnasta. Miten tässä tutkimuksessa on edistytty tähän mennessä? Mitä tuloksia tutkimuksesta on saatu ja mitä johtopäätöksiä sen pohjalta on tehty? Julkaistaanko tutkimusraportit? Erkki Liikasen komission puolesta antama vastaus (20. heinäkuuta 2000) Kolmannesta monivuotisesta ohjelmasta pienten ja keskisuurten yritysten hyväksi Euroopan unionissa 9. joulukuuta 1996 tehdyllä neuvoston päätöksellä 97/15/EY(1) komissiota on pyydetty edistämään yrittäjyyttä ja tukemaan kohderyhmiä, muiden muassa etnisiin vähemmistöihin kuuluvia yrittäjiä. Komissio tilasi tämän vuoksi nuoria yrittäjiä, naisyrittäjiä, etnisiin vähemmistöihin kuuluvia yrittäjiä ja kanssayrittäjiä(2) yhteisössä ja Keski- ja Itä-Euroopassa koskevan tutkimuksen. Pääasiallinen tarkoitus oli selvittää näiden kohderyhmien tärkeimmät ongelmat, jotta saataisiin Euroopan tason politiikan kehittämisessä tarvittavaa tietoa ja helpotettaisiin tehokkaan tuen antamista näille kohderyhmille. Tutkimuksesta tehtävää raporttia viimeistellään parhaillaan, ja sen tiivistelmää tullaan pian levittämään laajalti. Tutkimuksen tärkeimpien löydösten mukaan etnisiin vähemmistöihin kuuluvat yrittäjät edustavat pientä osaa useimpien yritystuki- ja jäsenyysjärjestöjen jäsenistä ja asiakaskunnasta. Yleisistä tukijärjestöistä vain runsas viidennes tarjoaa etnisiin vähemmistöihin kuuluville yrittäjille erityisiä palveluja tai on luonut erityisesti heitä koskevia politiikkoja. Monet etnisiin vähemmistöihin kuuluvien yrittäjien kohtaamista ongelmista ovat samoja kuin muidenkin pienten yritysten ongelmat. On kuitenkin kysymyksiä, jotka näyttävät olevan etnisiin vähemmistöihin kuuluville yrittäjille useammin ongelmallisia. Heillä on vaikeuksia rahoituksen hankkimisessa, he kokevat, että tietyt rahoituslaitokset ja tukijärjestöt syrjivät heitä(3), kielimuurit ja rajalliset yrittäjyys- ja liiketoimintataidot ovat ongelma, ja heillä on heikommat markkinointitaidot kuin laajassa pienyrittäjäkunnassa yleensä. Lisäksi etnisiin vähemmistöihin kuuluvia yrittäjiä on enemmän aloilla, joilla on alhainen aloituskynnys ja joilla markkinoiden kehittymisen mahdollisuuden saattavat olla rajalliset. Näiden alustavien tulosten perusteella näyttäisi siltä, että saattaa olla tarvetta lisätä etnisiin vähemmistöihin kuuluvien yrittäjien mahdollisuuksia saada sekä yleisesti saatavilla olevaa että kohdistettua tukea, parantaa heidän rahoituksensaantimahdollisuuksiaan, tukea etnisiin vähemmistöihin kuuluvien yrittäjien toimia uusilla aloilla ja rahoittaa paikallisia valmiuksia parantavia aloitteita. Tästä tutkimuksesta tehtävä raportti julkistetaan pian ja se tulee olemaan ammatillisten järjestöjen ja kaikkien asianomaisten saataville. Tutkimuksen lisäksi komissio on tukenut useita etnisiin vähemmistöihin kuuluvien yrittäjien koulutustarpeisiin liittyviä hankkeita. Näiden hankkeiden tulokset voisivat tarjota hyödyllistä tietoa siitä, kuinka kyseisen kohderyhmän tarpeisiin voidaan vastata. (1) EYVL L 6, 10.1.1997. (2) Kanssayrittäjä-termiä käytetään puolisosta tai omistajayrittäjän muusta läheisestä kumppanista, joka hoitaa yrityksen olennaisia liiketoimia, vaikkei itse tarkkaan ottaen olekaan omistajayrittäjä. (3) Katso myös komission Euroopan parlamentin jäsen Glyn Fordin kirjalliseen kysymykseen E-0714/00 antama vastaus, EYVL C 374 E, 28.12.2000, s. 141.